Giuseppe Betori

Mons. Giuseppe kardinál Betori (* 25. februára 1947, Foligno, Perugia, Taliansko) je taliansky rímskokatolícky kňaz, biskup, ktorý bol v rokoch 2008 až 2024 arcibiskupom Florencie. Biskupom sa stal v roku 2001, keď bol menovaný za generálneho tajomníka Talianskej biskupskej konferencie, ktorú zastával do roku 2008. V roku 2012 bol povýšený na kardinála.

 Životopis 
Narodil sa v meste Foligno v Taliansku 25. februára 1947. Vyrastal ako syn učiteľa. Jeho rodičia boli zapojení do Katolíckej akcie. Za kňaza bol vysvätený 26. septembra 1970. Získal licenciát z teológie na Pápežskej Gregoriánskej univerzite a doktorát zo Svätého písma na Pápežskom biblickom inštitúte. Dňa 30. októbra 1991 mu pápež Ján Pavol II. udelil čestný titul kaplána Jeho Svätosti (monsignora). 26. septembra 1996 sa stal podsekretárom Talianskej biskupskej konferencie, predtým viedol jej úrad pre katechizmus. 

Počas pôsobenia v miestnych farnostiach vo Foligne bol profesorom Svätého písma a dekanom Teologického inštitútu v Assisi; diecéznym asistentom Katolíckej akcie; riaditeľom Regionálneho pastoračného centra; asistentom v Mládežníckom pastoračnom centre Inštitútu S. Carlo vo Foligne; koordinátorom sekretariátu Cirkevnej konferencie, ktorí sa konala v Palerme v roku 1995; viceprezidentom Talianskeho výboru pre XV. Svetový deň mládeže a riaditeľom Katechetického úradu Talianskej biskupskej konferencie. V rokoch 1996 až 2001 pôsobil aj ako podsekretár Talianskej biskupskej konferencie.

 Biskup 
Dňa 5. apríla 2001 ho pápež Ján Pavol II. vymenoval za generálneho sekretára Talianskej biskupskej konferencie a titulárneho biskupa Falerone.
 Biskupskú vysviacku prijal 6. mája 2001. Za biskupa ho vysvätil kardinál vikár Camillo Ruini v katedrále vo Foligne. Jeho spolusvätiteľmi boli Arduino Bertoldo, biskup z Foligna a Ennio Antonelli, arcibiskup z Florencie a neskorší kardinál, Antonio Buoncristiani, biskup z Porto-Santa Rufina a Giovanni Benedetti, emeritný biskup z Foligna.

V roku 2005 podporil zákaz vysviacky homosexuálov. Povedal, že to nemožno nazvať „diskrimináciou“, pretože kňazské povolanie je skôr „dar“ než „právo“.

Jeho vymenovanie za generálneho tajomníka Talianskej biskupskej konferencie bolo potvrdené na ďalšie päťročné funkčné obdobie 6. apríla 2006.

Pápež Benedikt XVI. ho 8. septembra 2008 vymenoval za arcibiskupa Florencie. Svoje pôsobenie ako generálny tajomník Talianskej biskupskej konferencie ukončil 25. septembra 2008 a nasledujúci deň bol ustanovený do Florencie. Inaugurácia sa konala 26. októbra 2008. Za predsedu biskupskej konferencie Toskánska bol zvolený 10. februára 2009.

5. novembra 2001 prežil zjavný pokus o atentát. Pred jeho kanceláriou ho konfrontoval neidentifikovaný muž, zastrelil a zranil jeho sekretárku a pred útekom na neho zamával zbraňou. On a ďalší svedkovia uviedli, že nerozumeli tomu, čo strelec povedal alebo zamýšľal, keď gestikuloval zbraňou smerom k Betorimu. Polícia zatkla šesť podozrivých. Paolo Padoin prefekt Florencie, nariadil zvýšenú policajnú ochranu pre biskupa Betoriho.

 Kardinál 
Dňa 6. januára 2012 pápež Benedikt XVI. oznámil, že ho plánuje vymenovať za kardinála. 18. februára bol vymenovaný za kardinála – kňaza s titulárnym kostolom San Marcello al Corso. Dňa 21. apríla 2012 bol menovaný za člena Kongregácie pre katolícku výchovu a Pápežskej rady pre kultúru. Dňa 17. mája 2014 ho pápež František vymenoval za člena Pápežskej rady pre laikov. Je členom Jazdeckého rádu Svätého hrobu v Jeruzaleme.

Bol jedným z kardinálov – voličov, ktorí sa zúčastnili pápežského konkláve v roku 2013, na ktorom bol zvolený pápež František a pápežského konkláve v roku 2025, na ktorom bol zvolený pápež Lev XIV..

Pápež František 18. apríla 2024 prijal jeho rezignáciu na funkciu arcibiskupa Florencie.

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných Benediktom XVI.

 Iné projekty 

 Zdroj 

Kategória:Talianski kardináli
Kategória:Talianski rímskokatolícki biskupi
Kategória:Talianski rímskokatolícki arcibiskupi
Kategória:Talianski rímskokatolícki kňazi
Kategória:Absolventi Pápežskej univerzity Gregoriany